Document ID: /roh_data/filtered/fineweb-2-filterrobots_roh.jsonl.gz/22079

Miriam Grischott è academicra da vin, fa scolaziuns ed organisescha l’onn proxim l'emprim simposi da vin en sia oriunda patria, l’Engiadina. Creschida si è la dunna da 51 onns a La Punt Chamues-ch – oz lavura ella bunamain sin tut il mund. L’amur per il vin ha ella gia da giuvna scuvert tras sia «nonna» da la Val Vuclina. En la famiglia da Miriam Grischott tutgava il vin tar mintga past – perfin a mezdi. Da quel temp surtut il Chianti dal «Fiasc». Durant ils onns s'ha il gust e la fascinaziun vi da la diversitad dal vin sviluppà enavant ed oz ha Miriam Grischott sia atgna agenzia da vin en vischinanza da Turitg.
Nossa moderatura Ladina Schena ha discutà cun l’experta sur da tips e trics en connex cun la schelta da vin per la festa da Nadal. Tranter auter:
- Il vin festiv regiunal/naziunal – las alternativas grischunas/svizras tar il Bordeaux e co.
- Tge èn las reglas per la buna cumbinaziun tranter il vin e las spaisas?
- Tips e trics en connex cun decantar e stagiunar il vin
- «Rumir» cun mitus e pregiudizis sch'i va per il vin